ΓΡΑΠΤΗ ΕΡΩΤΗΣΗ E-0629/97 υποβολή: Rinaldo Bontempi (PSE) προς την Επιτροπή (4 Μαρτίου 1997)

Θέμα: Προκήρυξη διαγωνισμών εκ μέρους των κοινοτικών θεσμικών οργάνων για την ανάθεση έργων

Από 1ης Ιανουαρίου 1997, οι προκηρύξεις διαγωνισμών εκ μέρους των κοινοτικών θεσμικών οργάνων για την ανάθεση έργων -μεταξύ των οποίων και οι προκηρύξεις διαγωνισμών για συμμετοχή στα κοινοτικά προγράμματα- δεν δημοσιεύονται πλέον στην Επίσημη Εφημερίδα των Ευρωπαϊκών Κοινοτήτων, Σειρά C, αλλά αποκλειστικώς και μόνον στο Συμπλήρωμα, το οποίο δημοσιεύεται σε χαρτί και σε δίσκους CD-rom.

Η εν λόγω απόφαση της Υπηρεσίας Επισήμων Εκδόσεων των Ευρωπαϊκών Κοινοτήτων έχει ως αποτέλεσμα μια σειρά μη αμελητέων μειονεκτημάτων για τους Ευρωπαίους πολίτες:

1. Πριν από όλα υποχρεώνει τους συνδρομητές της ΕΕ (L+C) να γίνονται συνδρομητές και στη σειρά S (Συμπλήρωμα), ώστε να ενημερώνονται για τις προκηρύξεις διαγωνισμών εκ μέρους των κοινοτικών θεσμικών οργάνων, με ένα επιπλέον κόστος 800 Ecu. Από την άλλη πλευρά, ο μικρός αριθμός, κυρίως στις δημόσιες υπηρεσίες, συσκευών ανάγνωσης δίσκων CD-rom δεν ευνοεί ακόμη την απαιτούμενη διάδοση της έκδοσης της ΕΕ σε δίσκους CD-rom.

2. Το Συμπλήρωμα (S) της ΕΕ αποτελείται από 250 περίπου σελίδες, από τις οποίες μερικές μόνο είναι αφιερωμένες στις προκηρύξεις διαγωνισμών εκ μέρους των κοινοτικών θεσμικών οργάνων, το δε γεγονός του να υποχρεώνεται όποιος ενδιαφέρεται μόνο για τις εν λόγω προκηρύξεις διαγωνισμών να αγοράζει ολόκληρη τη σειρά ΕΕ S αποτελεί μια μη αμελητέα -από άποψη εκτύπωσης, χαρτιού και αποστολής- οικονομική σπατάλη.

3. Τα νέα συνδρομικά έξοδα δεν είναι παρά εις βάρος εκείνου που βρίσκεται ήδη σε μειονεκτική θέση σε σχέση με την πρόσβαση στις πληροφορίες που αφορούν την Κοινότητα, με αποτέλεσμα να μεγαλώνει περισσότερο το χάσμα που υπάρχει μεταξύ των ευρωπαϊκών περιφερειών.

Μπορεί η Επιτροπή να με πληροφορήσει ποιοί είναι οι λόγοι που οδήγησαν σ' αυτή την επιλογή, αν είναι δυνατόν να αποκατασταθεί το προηγούμενο καθεστώς και, αν όχι, αν μπορούν να επέλθουν αλλαγές που να αποτελούν εγγύηση για το ότι θα καταστεί πραγματικότητα η πολιτική της διαφάνειας και της διευκόλυνσης της πρόσβασης των πολιτών στην πληροφόρηση την οποία διατείνονται ότι εφαρμόζουν τα κοινοτικά θεσμικά όργανα;

Απάντηση του κ. Oreja εκ μέρους της Επιτροπής (14 Απριλίου 1997)

Πρέπει να τονιστεί ότι μόνο οι προκηρύξεις διαγωνισμών που αφορούν τις δημόσιες συμβάσεις της Επιτροπής, οι οποίες υπόκεινται στη βασική νομοθεσία για τις δημόσιες συμβάσεις, δημοσιεύονταν δε μέχρι σήμερα ταυτοχρόνως στις σειρές «S» και «C» της Επίσημης Εφημερίδας, δεν θα δημοσιεύονται στο εξής παρά μόνο στη σειρά «S» της Επίσημης Εφημερίδας.

Εξάλλου, οι προσκλήσεις εκδήλωσης ενδιαφέροντος και άλλες προτάσεις που προκύπτουν από προγράμματα της Επιτροπής και οι οποίες δεν υπάγονται στην κατηγορία των δημόσιων συμβάσεων που προαναφέρθηκαν θα συνεχίσουν να δημοσιεύονται στη σειρά «C» της Επίσημης Εφημερίδας.

Οι συνδρομητές της Επίσημης Εφημερίδας που ενδιαφέρονται για προσκλήσεις υποβολής προσφορών των κοινοτικών οργάνων θα έπρεπε ήδη να συμβουλεύονται την Επίσημη Εφημερίδα, σειρά «S», διότι τα άλλα όργανα δημοσιεύουν τις προσκλήσεις υποβολής προσφορών τους μόνο σε αυτή τη σειρά. Πράγματι, η Επιτροπή δεν κάνει τίποτε άλλο από το να ευθυγραμμίζεται με αυτή την πάγια πρακτική των άλλων ευρωπαϊκών οργάνων και ενεργεί με γνώμονα τη χρηστή διαχείριση και για την αυστηρή τήρηση του προϋπολογισμού.

Με σκοπό να καταστήσει τις πληροφορίες εύκολα προσιτές, η Επιτροπή προέβλεψε πολλές δυνατότητες πρόσβασης. Το Συμπλήρωμα «S» της Επίσημης Εφημερίδας διατίθεται σε έντυπη μορφή, σε CD-ROM (του οποίου η τιμή συνδρομής είναι χαμηλότερη αυτής του εντύπου) και στη βάση δεδομένων Ted. Έτσι μπορεί κανείς να προμηθευτεί τις προσκλήσεις υποβολής προσφορών που αντιστοιχούν σε ένα καθορισμένο προφίλ από τους φορείς διαχείρισης του δικτύου Ted-Alert, ακόμα και για μια μοναδική πρόσκληση προσφορών.

Εν τέλει, τα ευρωπαϊκά κέντρα τεκμηρίωσης και τα ευρωπαϊκά κέντρα πληροφόρησης, μεταξύ άλλων, λαμβάνουν δωρεάν τη συνδρομή CD-ROM και δρουν ως κέντρα παροχής πληροφοριών. Τα ευρωπαϊκά κέντρα πληροφόρησης απολαμβάνουν ομοίως προνομιακής πρόσβασης για να προσφέρουν την υπηρεσία Ted-Alert υπό τους καλύτερους όρους.